《雪禁体》
宋代·陈杰

南风导前北风续，仁气潜随杀机伏。
初疑惨淡八表昏，忽变光明大千足。
上天之载德如毛，帝力不知封比屋。
垢污过眼俱衣被，枯朽何心亦膏沐。
调治竹君折节下，表显梅兄受命独。
於至严凝风见温，有大包容分类族。
是空非空色非色，在坑满坑谷满谷。
铺张元化有许奇，收敛神功又何速。
欲搜好句极形容，回首千章成浅俗。
夜深兽红妓打围，雪消雪落何用知。